साहित्य, आम तौरै पर, अपने समे दे समाजी जीवनै दा गै दर्पण होंदा ऐ। मता सारा साहित्य, इस समाजी जीवनै दा गै लेखा-जोखा मातर होंदा ऐ। समाजी जीवनै दी गै तस्वीर ओदे च लबदी ऐ। पर ऐदे कन्ने गै कदे-कदें न्हेआ साहित्य बी रचेया जंदा ऐ, जेड़ा समाजी जीवन दी परछाईं मातर होने दे थार, ओदे मान-मुल्लें गी, बज्झी दियें घासें ते आस्था-विशअवासें गी बदलने दा जतन करदा ऐ। इयै जनेआ साहित्य ‘क्रान्तिकारी’ साहित्य ख्वांदा ऐ। इयै जनेया साहित्य लोकें दे सामनै नमें मान-मुल्ल, नमें नजरियें, नमें आदर्श लेइयै औन्दा ऐ। इस्सै करी ओ शुरू च बड़ी खलबली पांदा ऐ। परम्परा च बज्झी दियें जीवें गी ओ साहित्य बड़ा अक्खऱदा ऐ। परानियें ते नमियें भावनाएं दे मझाटै ए टक्कर, बड़े पराने समें थमां चलदी आवै करदी ऐ। इसी गै ‘परम्परा’ ते ‘नमीं चेतना’ दी टक्कर बी आखदे न। सन्त कबीर जनेह् क्रान्तिकारी साधक दी वाणी च इस्सै क्रान्ति दियां लपटां हियां। डोगरी दे भगती-साहित्य च बी परम्परा ते नमीं चेतना दी ए टक्कर कुतै कुतै बड़ी स्पश्ट होइयै सामनै औंदी ऐ।